Bejaarde man wat rower skiet oorledeElsie en Louis Trichardt. Foto: Verskaf Teske Erasmus, Trichardt se kleindogter, het die nuus aan Maroela Media bevestig. “Die hospitaal het ons gisteraand gebel en gesê ons moet hospitaal toe kom, want my oupa het ŉ terugslag gehad. Toe ons daar aankom, het ons gesien hy dra nie meer ŉ suurstofmasker nie, want hulle het hom op ‘n ventilator gesit om hom te help asemhaal,” het sy gesê. Sy het gesê hulle is later weer huis toe en kort daarna het die hospitaal hulle laat weet dat hy oorlede is. “Hy is omtrent 00:30 oorlede.” Maroela Media het berig Trichardt en sy vrou, Elsie, is omstreeks 12:00 die middag buite hul huis in Horison, Roodepoort, deur twee gewapende rowers oorval. Louis het in ŉ struweling met die rowers betrokke geraak en is in die maag geskiet. Hy het ook een van die rowers in die oprit doodgeskiet, terwyl die ander rower op die vlug geslaan het. Elsie het erge kneusings opgedoen. Elsie het vroeër aan Maroela Media gesê haar man het geringe verbetering getoon, maar sy toestand was steeds ernstig en hy is deurentyd in die waakeenheid van die hospitaal behandel. Sy het gesê haar man het haar lewe gered en sal altyd haar held wees. Volgens Erasmus het die dokters Trichardt aanvanklik in ŉ geïnduseerde koma gehou, maar hom na ŉ paar dae wakker gemaak. Dit is toe dat hulle besef het dat hy ŉ ligte beroerte gehad het nadat hy geskiet is. “Ons het regtig gedink hy gaan beter word, ons het nooit verwag dat ons hier sou staan nie,” het Erasmus gesê. “Ons sal vandag [Sondag] almal as familie bymekaarkom. Dit is vir almal baie sleg.” Geen begrafnisreëlings is in hierdie stadium bekend nie.